Diari Oficial de la Generalitat Valenciana


Sumari del DOGV 7882, del 27-09-2016 (2016/7438)

ORDRE 59/2016, de 23 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de beques academicoesportives per a esportistes d'elit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/09/23/59/dof/vci/html**

### Dades del document

Número de DOGV
:   7882

Data del DOGV
:   27-09-2016

Secció del DOGV
:   I. DISPOSICIONS GENERALS

Número del document
:   2016/7438


Data del document
:   23-09-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 59/2016, de 23 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de beques academicoesportives per a esportistes d'elit de la Comunitat Valenciana. [2016/7438]  
Índex  
  
Preàmbul  
Article 1. Objecte  
Article 2. Persones beneficiàries i requisits  
Article 3. Naturalesa jurídica i procediment  
Article 4. Finalitat de les beques  
Article 5. Sol·licituds  
Article 6. Comissió tècnica d'avaluació i barem aplicable  
Article 7. Pla de control  
Article 8. Resolució de concessió  
Article 9. Publicitat de les beques  
Article 10. Obligacions de les persones beneficiàries  
Article 11. Modificació de la resolució de concessió  
Article 12. Compatibilitat de les beques  
Article 13. Procediment de pagament  
Article 14. Invalidesa de la resolució de la concessió  
Article 15. Reintegrament i/o revocació de les beques  
Disposició addicional única. Incidència pressupostària  
Disposició final primera. Normativa aplicable  
Disposició final segona. Delegació i desenvolupament  
Disposició final tercera. Entrada en vigor  
  
Preàmbul  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1de juliol, en l'article 49.1.28 estableix la competència exclusiva de la Generalitat en matèria d'esports.  
Per la seua banda, l'article 6 del Decret 7/2015, de 29 de juny, del president de la Generalitat, pel qual es determina les conselleries en què s'organitza l'Administració de la Generalitat, atribueix a la Conselleria d'Educació, Investigació, Cultura i Esport la competència en matèria d'esport.  
La Llei 2/2011, de la Generalitat, de 22 de març, de l'Esport i l'Activitat Física de la Comunitat Valenciana, en l'article 17 estableix mesures de protecció i suport als esportistes d'elit, i de forma específica la de convocar beques i ajudes per als esportistes d'elit en consideració als seus resultats esportius i a les exigències de la seua preparació.  
El Decret 13/2006, de 20 de gener, del Consell de la Generalitat, sobre els Esportistes d'Elit de la Comunitat Valenciana, diu que per a afavorir la formació acadèmica dels esportistes d'elit i en consideració als seus resultats esportius i exigències de la seua preparació, la Generalitat convocarà beques academicoesportives, destinades a sufragar les despeses ocasionades per la seua formació.  
Les beques que s'atorguen a l'empara de les presents bases no necessiten notificació a la Comunitat Europea, en no reunir els requisits de l'article 107 del Tractat de Funcionament de la Unió Europea, segons disposa el Decret 147/2007, de 7 de setembre, del Consell, en la mesura que no afecten els intercanvis comercials entre els estats membres per tractar-se d'una convocatòria de beques dirigida a l'alumnat d'ensenyaments reglats i esportistes d'elit.  
De conformitat amb l'article 164.a de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, per Resolució de 30 d'agost de 2016, del conseller d'Educació, Investigació, Cultura i Esport, s'aprova el Pla Estratègic de Subvencions 2016-2019 de la Conselleria d'Educació, Investigació, Cultura i Esport, que inclou la línia de subvenció objecte d'aquestes bases.  
  
Per això, en virtut de les facultats que em confereix l'article 28 de la Llei 5/1983, de 30 de desembre, del Consell, l'article 160.2 de la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, la Llei 38/2003, de 17 de novembre, General de Subvencions, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius, el resultat del tràmit d'audiència i conforme amb el Consell Jurídic Consultiu,  
  
ORDENE  
  
Article 1. Objecte  
La present ordre té per objecte establir les bases reguladores per a la concessió de beques academicoesportives per a esportistes d'elit de la Comunitat Valenciana.  
  
Article 2. Persones beneficiàries i requisits  
1. Les persones beneficiàries seran aquelles persones físiques que acrediten els requisits establits en el present article, i que puguen obtindre la condició de beneficiàries per no concórrer-hi cap de les circumstàncies que ho impedeixen, les quals es detallen en l'article 13 de la Llei 38/2003, de 17 de novembre, General de Subvencions:  
a) Ser esportistes d'elit de la Comunitat Valenciana de nivell A o de nivell B, que apareguen en les llistes d'esportistes d'elit publicades des de l'1 de gener de l'any anterior al de la convocatòria, fins al final del termini de sol·licitud que s'establisca en la convocatòria, i que no hagen perdut la condició esmentada per alguna de les causes previstes en l'article 6 del Decret 13/2006, del Consell.  
b) Acreditar durant el període establit en la convocatòria resultats referits en l'article 6.2, o almenys en campionats oficials d'Espanya, resultats de:  
b.1. Modalitats olímpiques o paralímpiques: resultats entre els 6 primers classificats en categories de més de 17 anys, o entre els 16 primers classificats en categoria sènior.  
b.2. Altres modalitats oficialment reconegudes: resultats entre els 3 primers classificats en categories de més de 17 anys, o entre els 12 primers classificats en categoria sènior.  
Tots els resultats hauran de ser obtinguts en campionats oficials que complisquen la resta de requisits de nombre mínim d'esportistes i equips participants per categoria establits igualment en l'article 6.2.  
  
c) Tindre domicili en qualsevol municipi de la Comunitat Valenciana en el moment de la sol·licitud, excepte aquells esportistes inclosos en centres estatals de Tecnificació Esportiva o situació semblant, que hagen fet la seua carrera esportiva a la Comunitat Valenciana fins a aqueix moment, acreditant-se aquesta situació per la seua federació esportiva.  
d) Esportista que l'any de la convocatòria complisquen com a màxim 26 anys.  
e) Estar en possessió de la corresponent llicència en vigor d'una federació esportiva de la Comunitat Valenciana.  
f) Tindre matrícula durant tot el curs acadèmic en un centre d'ensenyança secundària o universitària oficialment reconegut per la conselleria competent en matèria d'educació, cursant ensenyaments de règim general, ensenyaments de règim especial o ensenyament universitari.  
2. Les persones interessades hauran de complir aquests requisits en el moment de finalització del termini de presentació de sol·licituds.  
  
Article 3. Naturalesa jurídica i procediment  
1. El procediment s'iniciarà d'ofici, per convocatòria pública mitjançant una resolució dictada per la persona titular de la direcció general amb competència en matèria d'esport, en la qual es farà menció expressa d'aquesta ordre i es donarà publicitat de les línies de crèdit i l'import global màxim destinat a la concessió d'aquestes beques, d'acord amb el que establisca la corresponent Llei de Pressupostos de la Generalitat.   
2. Les beques que es concedisquen tindran el caràcter de subvenció, corresponent la seua instrucció i ordenació al servei que tinga assignada la funció de tramitació de l'ajudes de les matèries relacionades amb esportistes, adscrit a la direcció general amb competència en matèria d'esport. La seua concessió es tramitarà en règim de concurrència competitiva, que es realitzarà per mitjà de la comparació de les sol·licituds presentades, amb l'objecte d'establir-hi una prelació.  
  
Article 4. Finalitat de les beques  
La finalitat de les beques academicoesportives objecte d'aquestes bases reguladores serà ajudar els i les esportistes d'elit a sufragar en part les despeses ocasionades pels seus estudis i formació acadèmica, com a incentiu econòmic a la seua formació, en consideració als seus resultats esportius, les exigències en la seua preparació i el fet de representar un model per a la joventut.  
  
Article 5. Sol·licituds  
1. Les sol·licituds de beca hauran d'ajustar-se al model inclòs en cada convocatòria anual. Les sol·licituds hauran d'anar acompanyades de la documentació que determine la convocatòria esmentada.  
2. A més de la informació i documentació que es determine en la convocatòria anual, l'òrgan instructor podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la beca.  
3. Les sol·licituds, junt amb la documentació corresponent, es presentaran preferentment en el registre de la conselleria competent en matèria d'esport, i en les direccions territorials amb competències en matèria d'esports d'Alacant, Castelló i València, o en qualsevol dels llocs a què es refereix la llei de procediment administratiu comú.  
  
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, a fi que en la capçalera del primer full de la documentació presentada es facen constar clarament el nom de l'oficina, data i lloc de l'admissió.  
  
Així mateix, aquest procediment estarà publicat en la seu electrònica de la Generalitat https://sede.gva.es i podrà realitzar-se la presentació telemàtica de les sol·licituds; per a això, s'accedirà al catàleg de procediments administratius de la Generalitat. Per a poder accedir a aquest sistema telemàtic, la persona que ho sol·licite haurà de disposar d'algun dels sistemes de firma electrònica admesos en la seu de la Generalitat. Si alguns dels documents a aportar junt amb la sol·licitud no poden ser presentats de forma telemàtica, se'n farà l'entrega per registre d'entrada, en el termini més breu possible dins de l'establit.  
4. Quan la sol·licitud no reunisca els requisits o falte algun document complementari dels exigits, es requerirà la persona interessada perquè l'esmene en el termini de 10 dies, amb la indicació que, en cas de no fer-ho, se la tindrà per desistida de la petició prèvia resolució dictada a l'efecte, de conformitat amb el que preveu la llei de procediment administratiu comú.  
  
Article 6. Comissió tècnica d'avaluació i barem aplicable  
1. Es constituirà una comissió tècnica d'avaluació formada per cinc membres, designats per la persona titular de la direcció general amb competència en matèria d'esport, encarregada de l'estudi i valoració de les sol·licituds presentades.  
Aquesta comissió estarà composta per la persona que ocupe el cap del servei amb competències en la tramitació d'aquestes beques, qui la presidirà, i quatre tècnics o tècniques de la direcció general amb competències en esport i de les direccions territorials d'esport, una de les quals actuarà com a secretari o secretària de la comissió.  
El règim jurídic de la comissió serà l'establit en la legislació de procediment administratiu comú vigent.  
2. La valoració de les sol·licituds s'efectuarà atesos els criteris següents:  
a) Resultats obtinguts en les competicions oficials en què haja participat des de l'1 de gener de l'any anterior al de la convocatòria i fins a la data de final del termini de sol·licituds, llevat que la convocatòria corresponent establisca un període diferent. Es puntuarà el millor resultat obtingut en cada un dels campionats de cada any que figuren a continuació agrupats en nivells.  
  
Competició/Resultat esportiu Puntuació  
Haver participat i tindre resultats en els Jocs Olímpics i Jocs Paralímpics en l'última edició  
Classificació en Campionat del Món sènior, llocs 1 a 16  
Classificació en Campionat d'Europa sènior, llocs 1 a 9 657-253  
Classificació en Campionat del Món, inferior a sènior i majors de 17 anys, llocs 1 a 8  
Classificació en Campionat d'Europa, inferior a sènior i majors de 17 anys, llocs 1 a 7 83-923  
Resultats en competicions oficials de Campionat del Món i Campionats d'Europa en llocs posteriors als apartats anteriors  
  
Altres campionats internacionals amb la selecció en categories d'edat de més de 17 anys fins a categoria sènior 80-100  
Resultats en Campionat d'Espanya sènior llocs 1 al 19 99-688  
Resultats en Campionat d'Espanya en categories de més de 17 anys, entre els 3 primers llocs, o 6 primers llocs en prova olímpica o paralímpica 20-80  
  
  
1r En modalitats individuals es consideren únicament proves individuals, dobles, relleus i grups d'actuació simultània, excloent classificacions obtingudes per puntuacions com a equip o selecció. No es valoraran en modalitats individuals resultats en categories que no hagen registrat una participació mínima de 16 participants, sempre que no es tracte de fases finals per a les quals ja s'hagen classificat. En aquestes modalitats individuals es valorarà:   
- Els resultats com dobles, relleu o grups d'actuació simultània es valoraran amb el 75% dels punts.  
- Es podrà considerar als efectes de classificació el rànquing mundial, europeu o nacional certificat per la federació esportiva.  
2n En modalitats d'esport col·lectiu es consideren resultats amb el club i per seleccions, sempre que hagen registrat en aqueixa categoria una participació mínima de 12 equips o seleccions participants.  
3r No es valoraran resultats obtinguts en aquestes mateixes competicions com a integrant d'equips d'altres comunitats autònomes.  
4t Tindran la consideració de campionats del món atenent a la seua singularitat els tornejos de Màsters i Gran Slam en tennis, i el Tour de França, Gir d'Itàlia i Volta a Espanya en ciclisme.  
5é Per categoria júnior, als efectes d'aquesta resolució, s'englobaran totes les categories que complisquen 17 anys l'any del resultat esportiu fins a la categoria absoluta.  
b) Els punts aconseguits es multiplicaran per un coeficient corrector en funció de la condició d'esport olímpic o no olímpic, sense que supere el 20%. El mateix coeficient s'aplicarà respecte a esport paralímpic.  
  
c) Els esportistes que complisquen criteris i acrediten resultats en campionats del món i/o d'Europa en modalitats olímpiques o paralímpiques amb la selecció nacional de categoria absoluta o júnior, amb una participació de més de 16 països, rebran sempre dins de la disponibilitat pressupostària, almenys la beca mínima arreplegada en la corresponent convocatòria.  
3. Finalitzada la valoració, s'establirà un ordre de prelació entre les sol·licituds ordenades de major a menor puntuació, i es realitzarà entre elles la distribució econòmica corresponent distribuint mòduls de subvenció proporcionalment a la puntuació, des dels de major puntuació fins als de menor, fins a esgotar el crèdit pressupostari. En el cas de produir-se empat entre els sol·licitants que reunisquen els requisits es valorarà, per al seu desempat, la major puntuació en la competició de major nivell, i si persistira l'empat en el de nivell immediatament inferior.  
  
  
Article 7. Pla de control  
La documentació que es presentarà amb la sol·licitud de la beca permetrà comprovar que les persones beneficiàries es troben en la situació acadèmic esportiva que els permet obtindre aquestes beques. No obstant això, la direcció general amb competència en matèria d'esports podrà adoptar les mesures que considere oportunes per al seu adequat control.  
  
Article 8. Resolució de concessió  
1. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació a la persona titular de la direcció general amb competència en matèria d'esport, que resoldrà sobre la beca i en determinarà la quantia.  
2. La persona titular de la direcció general amb competències en matèria d'esport resoldrà la concessió o denegació de les sol·licituds presentades en el termini màxim de sis mesos a comptar de la publicació de la convocatòria en el Diari Oficial de la Comunitat Valenciana o des de la finalització del termini de presentació de sol·licituds, segons s'establisca en la convocatòria. No obstant això, les sol·licituds sobre les quals no recaiga una resolució expressa en el termini esmentat podran entendre's desestimades o denegades, sense perjuí de l'obligació legal de resoldre establida en la legislació de procediment administratiu comú vigent. La direcció general amb competència en matèria d'esport notificarà a les persones interessades la resolució de concessió o denegació de les sol·licituds presentades dins del mateix termini de sis mesos.  
  
  
Article 9. Publicitat de les beques  
1. De conformitat amb l'article 18.2 de la Llei 38/2003, de 17 de novembre, General de Subvencions, la Conselleria d'Educació, Investigació, Cultura i Esport remetrà a la Base de Dades Nacionals de Subvencions informació sobre les convocatòries i les resolucions de concessió recaigudes en base a aquesta ordre, en els termes establits en l'article 20 de l'esmentada Llei 38/2003.  
2. L'extracte de cada convocatòria anual es publicarà en el Diari Oficial de la Comunitat Valenciana, a través de la Base de Dades Nacionals de Subvencions.  
3. Les beques que es concedisquen es publicaran, com a mínim, en la pàgina web de la conselleria amb competència en matèria d'esport, amb indicació del seu import, objectiu o finalitat i persones beneficiàries.  
  
Article 10. Obligacions de les persones beneficiàries  
Sense perjudici del que disposa l'article 14 de la Llei 38/2003, de 17 de novembre, General de Subvencions són a més obligacions de les persones beneficiàries d'aquestes beques:  
1. Mantindre's en la situació que legitima la seua concessió durant el curs acadèmic per al qual es concedeix la beca i complir la seua finalitat.  
2. Acreditar el compliment dels requisits i condicions que determinen la concessió o gaudi de la beca.  
3. Sotmetre's a les actuacions de control financer que corresponen a la Intervenció General, en relació a les beques concedides.  
4. Comunicar a la direcció general amb competència en matèria d'esport l'obtenció de subvencions, ajudes, ingressos o recursos per a la mateixa finalitat o per la seua activitat esportiva, provinents d'altres administracions o ens públics o privats. Aquesta comunicació haurà d'efectuar-se tan prompte com es conega.  
5. Acreditar que es troba al corrent en el compliment de les seues obligacions tributàries i davant la Seguretat Social, només en el cas de no haver atorgat autorització expressa a l'administració valenciana, perquè obtinga directament les dades necessàries.  
6. Representar en competició oficial la Comunitat Valenciana i la selecció nacional en cas de ser seleccionat, excepte cas de lesió o causa justificada per la federació corresponent.  
7. Fer el reintegrament dels fons percebuts en els supòsits previstos en l'article 15 d'aquesta ordre.  
8. Així com la resta d'obligacions previstes en l'article 15 del Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana.  
  
Article 11. Modificació de la resolució de concessió  
1. Tota alteració en les condicions tingudes en compte per a la concessió de la beca i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. En el cas que augmentara la dotació pressupostària de la línia pressupostària es distribuiria l'augment entre les persones sol·licitants, sense obrir nou termini de sol·licituds, en aplicació dels criteris establits en les presents bases, i d'acord amb el que disposa l'article 58.2 del Reial Decret 887/2006, de 21 de juliol, pel qual s'aprova el Reglament general de subvencions.  
3. Així mateix, en el cas de produir-se renúncies o revocacions, la convocatòria podrà establir la possibilitat de prorratejar l'import desafectat entre les persones beneficiàries de les beques, respectant en tot cas els criteris de valoració establits en les bases.  
  
Article 12. Compatibilitat de les beques  
Les beques que s'atorguen a l'empara de les presents bases reguladores seran compatibles amb altres subvencions, ajudes, ingressos o recursos, provinents de qualssevol administracions o ens públics o privats, nacionals, de la Unió Europea o d'organismes internacionals, excepte aquelles altres destinades directament a esportistes que convoque la direcció general de la Generalitat amb competència en matèria d'esport.  
  
Article 13. Procediment de pagament  
Una vegada resolta la convocatòria i efectuats els tràmits comptables preceptius, se'n farà l'abonament d'una sola vegada, en el compte bancari indicada per la persona beneficiària.  
  
Article 14. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la beca les previstes en l'article 36 de la Llei 38/2003, de 17 de novembre, General de Subvencions, resultant d'aplicació en aquest supòsit les previsions establides en el referit article.  
  
Article 15. Reintegrament i/o revocació de les beques  
1. Escaurà el reintegrament de les quantitats percebudes i l'exigència de l'interès de demora des del moment del pagament de la beca o, si és el cas, la revocació de la beca, en els casos següents:  
a) Obtindre la beca sense reunir les condicions requerides.  
b) Incompliment de la finalitat per a la qual la beca va ser concedida.  
c) Incompliment de les condicions imposades a les persones beneficiàries amb motiu de la concessió de la beca.  
d) Així com tots aquells casos que estableix l'article 37 de la Llei 38/2003, de 17 de novembre, General de Subvencions i l'article 172 de la Llei 1/2015, d'Hisenda Pública, del Sector Públic Instrumental i de Subvencions.  
2. Els supòsits de reintegrament s'estableixen sense perjuí dels casos en què s'haja d'iniciar un procediment sancionador, d'acord amb el que estableixen els articles 52 i següents de la Llei General de Subvencions, i els articles 173 a 177 de la Llei d'Hisenda Pública, del Sector Públic Instrumental i de Subvencions.  
  
DISPOSICIÓ ADDICIONAL  
  
Única. Incidència pressupostària  
La present ordre no suposa increment de la despesa i, per tant, la seua aprovació no ocasiona cap incidència pressupostària.  
  
DISPOSICIONS FINALS  
  
Primera. Normativa aplicable  
La present ordre es dicta en desplegament del que disposa la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, en els preceptes bàsics de la Llei 38/2003, de 17 de novembre, General de Subvencions, i del Reglament que la desplega, aprovat per Reial Decret 887/2006, de 21 de juliol.  
  
  
Segona. Delegació i desenvolupament  
Es delega en la persona titular de la direcció general amb competència en matèria d'esport la facultat de convocar, concedir o denegar aquestes ajudes, i se l'autoritza a adoptar les mesures oportunes per al compliment i aplicació d'aquesta ordre i per a resoldre totes les incidències que es plantegen en la seua interpretació i execució.  
  
Tercera. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 23 de setembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI